НАРЕДБА № ______

за изменение и допълнение на
Наредба № Н-19 от 13.06.2011 г. за условията и реда за подбор на студенти, и ученици за предоставяне на стипендия с цел придобиване на професионална квалификация за изпълнение на служба в Министерството на отбраната, структурите на пряко подчинение на министъра на отбраната и Българската армия

(обн., ДВ, бр. 50 от 1.07.2011 г., изм. и доп., бр. 100 от 30.11.2021 г.)

§ 1. В чл. 4 се правят следните изменения:
1.	 В ал. 1 основният текст се изменя така:
„(1) При наличие на постъпили заявки в структурата по управление на човешките ресурси към министъра на отбраната се изготвя заповед на министъра на отбраната, с която се обявяват:“
2.	 В т. 1 думите „както и мястото на изпълнение на военната служба, съответно мястото на работа;“ се заличават.

§ 2. В чл. 5, ал. 1 се изменя така: 
„(1) Кандидатите за стипендианти трябва да отговарят на следните изисквания:
1. студентите да не са по-възрастни от 31 години към 31 декември в годината на кандидатстване и да се обучават в редовна форма по обявените специалности във висши училища, акредитирани съгласно изискванията на Закона за висшето образование; 
2. студентите да са приети в редовна форма на обучение по обявените специалности във висши училища, акредитирани съгласно изискванията на Закона за висшето образование, и да имат среден успех от дипломата за средно образование не по-нисък от добър 4,00;
3. учениците да не са по-възрастни от 19 години към 31 декември в годината на кандидатстване и да се обучават в училища, осъществяващи обучение в средната степен на образование/в професионални колежи, осигуряващи образование и професионална квалификация според държавните образователни изисквания;
4. студентите от втори или по-горен курс или ученици в училища, осъществяващи обучение в средната степен на образование, да са постигнали през предходната година среден успех не по-нисък от добър 4,00;
5. да не са осъждани за умишлено престъпление от общ характер;
6. срещу тях да няма образувано наказателно производство за умишлено престъпление от общ характер;
7. да са граждани на Република България;
8. да не страдат от психични заболявания, удостоверени по съответния ред;
9. да не са освобождавани от военна служба поради наложено дисциплинарно наказание „уволнение“.“

§ 3. В чл. 6, ал. 2 се изменя така:
„(2) Към заявлението се прилагат:
1. уверение за обучение в съответната специалност или професионална квалификация за започнат период на обучение и срок за завършване по учебен план;
2. копие на документ за среден успех:
а) от дипломата за средно образование - за студентите в първи курс и за обучаемите в професионални колежи, незавършили първи семестър/срок към крайния срок на подаване на документите за кандидатстване;
б) от завършен първи семестър - за студентите в първи курс и за обучаемите в професионални колежи, завършили първи семестър/срок към крайния срок на подаване на документите за кандидатстване;
в) от предходната учебна година - за останалите студенти, за обучаемите в професионални колежи и за учениците в училищата, осъществяващи обучение в средната степен на образование;
3. автобиография в свободен текст – 2 броя;
4. удостоверение от областния център по психично здраве за липса на психични заболявания – оригинал и копие;
5. декларация, че не са осъждани и срещу тях няма образувано наказателно производство за умишлено престъпление от общ характер;
6. декларация за съгласие за обработване на предоставените лични данни, съгласно регламент (ЕС) 2016/679 и Закона за защита на личните данни във връзка с обучението им;
7. декларация, че не са освобождавани от военна служба поради наложено дисциплинарно наказание „уволнение“.“

§ 4. В чл. 8, ал. 1 се изменя така:
„(1) Допуснатите до участие в класирането кандидати се класират от комисията по чл. 4, ал. 1, т. 5, както следва:
1. за студенти и ученици – по среден успех от завършен период на обучение, удостоверен с документ по чл. 6, ал. 2, т. 2;
2. за новоприети студенти – по критериите за балообразуване за съответната специалност в съответното висше училище. При еднакъв състезателен бал класирането на кандидатите се извършва според общия успех от дипломите им за средно образование.“

§ 5. В чл. 11, ал. 3 думата „успех“ се заменя с „по реда на чл. 8, ал. 1“.

ЗАКЛЮЧИТЕЛНИ РАЗПОРЕДБИ

§ 1. Навсякъде в наредбата думите „средни училища“, „средното училище“ или „средните училища“ се заменят съответно с „училища, осъществяващи обучение в средната степен на образование“, „училището, осъществяващо обучение в средната степен на образование“ и „училищата, осъществяващи обучение в средната степен на образование“.

§ 2. Наредбата влиза в сила от деня на обнародването й в „Държавен вестник“.

                                    МИНИСТЪР НА ОТБРАНАТА

                                                 ДИМИТЪР СТОЯНОВ